## El Museu de les Ciències acull la 20a edició de la fira-concurs ‘Experimenta’ de ciència i demostracions

*** La jornada se celebra este diumenge, de 10:00 a 13:00 hores, amb l’objectiu d’acostar la física i la tecnologia de manera creativa i participativa**

El Museu de les Ciències acull este diumenge la 20a edició de la fira-concurs ‘Experimenta’ de ciència i demostracions, que tindrà lloc de 10:00 a 13:00 hores en el carrer Major del complex i amb accés lliure.

Esta proposta, organitzada per la Facultat de Física de la Universitat de València, amb la col·laboració de la Fundació Espanyola per a la Ciència i la Tecnologia (FECYT) del Ministeri de Ciència, Innovació i Universitats i altres entitats, és una festa de la ciència que acosta la física i la tecnologia a l’alumnat d’Educació Secundària i a la ciutadania en general de manera creativa i participativa.

En la fira-concurs està previst que participen prop de 300 persones, entre alumnat i professorat. Comptarà amb un total de 66 llocs, amb diferents projectes experimentals STEM desenrotllats per l’alumnat d’ESO, Batxillerat i cicles formatius, amb l’ajuda dels seus tutors. El públic podrà preguntar pel funcionament i els fonaments de qualsevol dels experiments. Simultàniament, xiquetes i xiquets podran acostar-se al taller ‘Fisicalàndia’ per a construir i entendre demostracions senzilles basades en fenòmens naturals.

La fira ‘Experimenta’ constituïx una jornada festiva que celebra la curiositat científica, el treball en equip i la divulgació realitzada per jóvens. També inclou un concurs per als millors projectes, a més del projecte més votat per part del públic.

Diversos grups de jurats constituïts per professorat universitari i de centres d’Educació Secundària valoren el bon funcionament, la correcta comprensió dels treballs i la claredat de les explicacions i decidirà diferents mencions d’honor i els quatre premis dotats amb 150 euros (600 euros per a un grup constituït per quatre membres).

A més, s’atorga un premi sobre la base del vot del públic, dotat amb 100 euros (400 euros per a un grup de quatre membres). També s’entregaran obsequis al professorat tutor de projectes amb premi o menció d’honor.

Com a novetat d’enguany, s’entreguen, addicionalment, els premis Ampère-Blas Cabrera-Experimenta de la societat Amics d’Ampère i Museu Ampère de Lió (França), en commemoració pel 250 aniversari del físic Andrè Marie Ampère.

Fecha: 12/04/2025